10 aanbevelings om mediese koste in die bek te ruk | Netwerk24
Deur Nellie Brand-Jonker 05 Julie 2018 17:24
Talle aanbevelings wat uiters ongewild gaan wees onder verskaffers maar wat deur verbruikers verwelkom gaan word, word gedoen in die voorlopige verslag van die markondersoek na private gesondheidsorg. Afgetrede hoofregter Sandile Ngcobo, voorsitter van die ondersoekkommissie, sê omdat die markondersoek talle kwessies geïdentifiseer het wat mededinging beperk, is die aanbevelings daarop gemik om dít teen te werk.
Jy kan die aanbevelings ook self lees in die verslag hieronder.
Die aanbevelings van die markondersoek oor die koste van private gesondheidsorg gaan vir baie maatskappye 'n bitter pil wees. Foto: Pixabay
Die belangrikste kwelpunt oor hospitale is die hoë vlak van konsentrasie in die mark. Die Wet op Nasionale Gesondheid van 2003 maak voorsiening dat behoeftesertifikate hospitaal-lisensies vervang, maar dit is nog nie gedoen nie.
Ngcobo vra dat dit so gou moontlik toegepas word.
Dit sal vir alle gesondheidsinstellings geld: daghospitale, klinieke, tandartse en spreekkamers.
Aan die verskafferskant was daar nog nooit werklik 'n toegewyde reguleerder soos wat mediese fondse 'n Raad op Mediese Skemas het nie. Ander lande het wel so 'n reguleerder.
"In Suid-Afrika is verskaffers in die algemeen gelos om in 'n gefragmenteerde, swak toegepaste wetgewende omgewing te werk."
Die markondersoek beveel onder meer 'n onafhanklike openbare entiteit as reguleerder vir verskaffers aan.
Ngcobo sê talle klagtes is ontvang oor die "prysvakuum" wat dit moeilik maak om die koste van verskaffers te vergelyk. Die twee voorstelle behels:
'n Regulatoriese oplossing waar die nuwe reguleerder van verskaffers die pryse bepaal ná konsultasie met rolspelers op 'n openbare forum; of
'n Platform waar rolspelers onderhandel oor pryse en 'n ooreenkoms bereik binne 'n raamwerk wat deur die nuwe reguleerder bepaal word.
In albei gevalle sal 'n arbiter dispute oor pryse oplos.
Die markondersoek beveel aan dat die pryse van voorgeskrewe minimum voordele (VMV's) vasgestel word terwyl ander dienste en produkte se pryse volgens 'n verwysingspryslys bepaal sal word.
Die opsies van mediese fondse moet vereenvoudig word deur een opsie te hê wat dieselfde vir alle fondse is.
Die opsie is verpligtend vir alle fondse en moet "katastrofiese" mediese uitgawes (ingesluit die huidige voorgeskrewe minimum voordele) dek asook voorkomende en primêre gesondheidsorg buite hospitale. Die opsie moet op dieselfde manier deur alle fondse aangebied word sodat dit maklik is om te vergelyk.
Aanvullende dekking kan dan ontwikkel word vir die dienste wat nie in die basiese opsie is nie.
Om seker te maak die basiese opsie is geskik, moet die VMV's wat fondse verplig is om te dek hersien word sodat dié voordele buite die hospitaal aangebied kan word.
Dit sal die huidige aansporing verwyder om pasiënte in die hospitaal op te neem vir VMV's.
Die voordele moet uitgebrei word om primêre en voorkomende gesondheidsorg in te sluit. Die nuwe VMV's moet hospitaalplanne uitgedien maak.
Mediese fondse versoek al jare lank 'n risikogelykmakingsfonds. Dit het nooit in wetgewing gerealiseer nie, hoewel dit die bedoeling was.
Hospitale loop die ergste deur onder kritiek in die verslag. Foto: Pixabay
Omdat fondse nie mag diskrimineer teen mense op grond van ouderdom of siekte nie, kry sekere fondse swaarder as ander.
So 'n meganisme sal die koste van eise versprei tussen fondse.
"In beginsel sal van fondse vereis word om geld in 'n risikogelykmakingsfonds te stort gegrond op hul onderskeie risiko. Dus sal fondse met lae risiko geld inbetaal, terwyl fondse met hoë risiko subsidies van die fonds kry," lui die voorlopige verslag.
Daar word aanbeveel dat belastingkrediete ('n belastingvoordeel vir mediesefondslede wat hul premie verlaag) hersaamgestel word in die vorm van 'n bydraesubsidie wat deur die fonds geadministreer word eerder as deur die Suid-Afrikaanse Inkomstediens. Dit sal laerinkomstegroepe help om premies te bekostig.
Daar word aanbeveel dat die Raad op Gesondheidsberoepe (RGB) die etiese reëls vir dokters verander sodat dokters in diens geneem kan word (in teenstelling met net vir hulself werk).
Daar word egter vir eers aanbeveel dat dié indiensneming nie deur winsgedrewe hospitale gedoen word nie omdat hospitale en dokters se belange te nou verwant is deurdat 'n toename in die gebruik van dienste albei partye sal bevoordeel.
Die kommissie soek voorstelle hoe sekere kategorieë dokters deur die private sektor in diens geneem kan word op maniere wat die sektor as geheel sal bevoordeel.
Markondersoek - Aanbevelings by Hanlie Stadler on Scribd
Meer oor: Sandile Ngcobo | Mediese Fondse | Private Hospitale | Markondersoek | Private Gesondheidsorg | Gesondheidsorg | Mededingingskommissie